दिग्विजय सिंह का बयान-गरीब मुसलमान लड़कों को पैसे देकर भाजपा फिंकवाती है पत्थर
दिग्विजय सिंह ने संवाददाताओं से चर्चा करते हुए कहा, "भाजपा के लोग कुछ गरीब मुसलमान लड़कों को पैसा देकर खुद ही पत्थर फिंकवाते हैं, ऐसी शिकायतें मेरे पास आ रही हैं, जिसकी मैं जांच करवा रहा हूं।"
नीमच : मध्य प्रदेश के पूर्व मुख्यमंत्री व राज्यसभा सांसद दिग्विजय सिंह ने कुछ शिकायतों का हवाला देते हुए बड़ा खुलासा किया। उन्होंने कहा है कि भाजपा गरीब मुसलमान बच्चों को पैसे देकर पत्थरबाजी कराती है। दिग्विजय सिंह ने संवाददाताओं से चर्चा करते हुए कहा, "भाजपा के लोग कुछ गरीब मुसलमान लड़कों को पैसा देकर खुद ही पत्थर फिंकवाते हैं, ऐसी शिकायतें मेरे पास आ रही हैं, जिसकी मैं जांच करवा रहा हूं।"उन्होंने कहा, "मेरे पास ऐसी शिकायतें आ रही हैं, जिनकी मैंने अभी जांच नहीं की है, लेकिन बताया जा रहा है कि कुछ गरीब मुसलमान लड़कों को पैसा देकर खुद ही पत्थर फिंकवाते हैं भाजपा के लोग। इसके फैक्ट्स अभी मेरे पास नहीं आए हैं। मैं उसको चेक कर रहा हूं। इसलिए आरोप नहीं लगा रहा हूं, लेकिन जो जानकारी आ रही है, वह बता रहा हूं।"पूर्व मुख्यमंत्री सिंह ने अपनी ओर से लगाई गई जनहित याचिका का हवाला देते हुए कहा कि सर्वोच्च न्यायालय ने निर्देश दिया है कि सरकार को हिंदू-मुस्लिम दंगे रोकने के लिए क्या-क्या करना चाहिए। उसका पालन सरकार नहीं कर रही है।जब उनसे सवाल किया गया कि कौन सी सरकार नहीं कर पा रही है, इसमें राजस्थान सरकार भी शामिल है क्या? इस पर सिंह ने कहा, "जिन प्रदेशों की सरकारें नहीं कर रही हैं, उनसे हमारी मांग है कि उन्हें करना चाहिए। चाहे सरकार भाजपा की हो या कांग्रेस की। लेकिन मैं मध्य प्रदेश का तो जानता हूं, इसीलिए तो पीआईएल लगाई है। उज्जैन में, मंदसौर में, इंदौर में दंगे-फसाद हुए, वहां निर्देशों का पालन नहीं हुआ।"